Foto’s: Vodacom laat Fochville-kliënt rooi sienEen van die baniere. Foto: Verskaf aan Maroela Media Etlike maande nadat ŉ ontevrede Cell C-kliënt ŉ herrie veroorsaak nadat hy ŉ groot advertensiebord in Johannesburg opgerig het om sy ontevredenheid met dié diensverskaffer te beklemtoon, het ŉ inwoner van Fochville in Gauteng die strate ingevaar om aan sy ontevredenheid oor Vodacom uiting te gee. Die ontevrede kliënt het na bewering Donderdag drie groot baniere op die heining van ŉ oop erf in ŉ woonbuurt van die klein dorpie opgerig wat lui: Nog ‘n banier. Foto: Jan Krijt Vodacom – Cannot give signal/coverage to this part of Fochville (those ads about coverage are probably bull…) [Vodacom – kan nie sein verskaf aan dié deel van Fochville nie (daardie advertensies oor dekking is moontlik bog…)] Die laaste banier. Foto: Jan Krijt Jan Krijt, ŉ inwoner van die dorp, het Donderdag die baniere afgeneem en foto’s daarvan aan Maroela Media verskaf. Richard Boorman, woordvoerder van Vodacom, het Vrydag aan Maroela Media bevestig Vodacom is bewus van die baniere en verstaan die kliënt se frustrasie. “Daar is twee basisstasies in Fochville wat dekking in die gebied verskaf,” het Boorman gesê. “Die kliënt se eiendom is in die seinskadu van ŉ heuwel geleë en daar is nie baie goeie sein nie. ŉ Baie klein gedeelte op die buitewyke van die dorp word hierdeur geraak.” Boorman het gesê die kliënt het in April gekla dat sy sein verder versleg het. “Ons ingenieurs het bevestig dat daar geen verandering aan die netwerk op daardie datum in die gebied was nie. Ons het aangebied om ŉ versterker by die kliënt se huis aan te bring, wat in daardie stadium nie ŉ aanvaarbare oplossing was nie. Ons verstaan die kliënt se frustrasie, maar in dié stadium is daar nie ŉ korttermynoplossing nie.” Volgens Boorman gaan ŉ span ingenieurs vandag [Vrydag] die kliënt se eiendom besoek om vas te stel wat veroorsaak dat sein daar verlore gaan en om weer die moontlikheid van ’n versterker te bespreek. “Die ideaal sal wees om ŉ werkbare langtermynoplossing te vind. As ons nie vir hom sein kan verskaf nie, sal ons die opsie bespreek om sy kontrak te kanselleer sonder koste aan die kliënt.” Maroela Media het in November verlede jaar berig ŉ ontevrede kliënt het ŉ advertensieveldtog teen Cell C van stapel gestuur deur ŉ reuse-banier voor ŉ winkelsentrum te hang met die woorde: “Die mees nuttelose diensverskaffer in SA – Cell C Sandton City”. Lees meer oor dié aangeleentheid hier.